Primăria din Sebeș a emis autorizație de construcție pentru compania Kronospan care intenționează să deschidă în localitate o nouă fabrică de formaldehidă. Kronospan, unul dintre cei mai mari producători de plăci stratificate din Europa, a început construcţia unei noi fabrici de formaldehidă în Sebeş, cu o capacitate de 60.000 de tone pe an, în condiţiile în care pe platforma industrială funcţionează deja o unitate care produce 30.000 de tone pe an. Durata de viață estimată a noii instalații este de 30 de ani. Pentru punerea în funțiune a noii instalații compania austriacă mai are nevoie de autorizația integrată de mediu, pentru care s-a depus o documentație la APM Alba.



”Primăria a semnat autorizația de construcție pentru că toată documentația depusă era corectă din punct de vedere legal” a declarat primarul Alexandru Dăncilă într-o conferință de presă desfășurată luni, 10 noiembrie , la sediul Primăriei Sebeș .



Primarul spune că la ultima întâlnire dintre Kronospan și Agenția de Protecție a Mediului care a avut loc în luna octombrie 2014 APM a propus să se facă un studiu de dispersie pentru a vedea exact numărul de stații de monitorizare care să fie montate în localitate. ”Inițial APM propunea patru stații ( nr. de monitorizare a aerului) însă, pentru că nu era o justificare pentru acestă propunere, s-a ajuns la concluzia că în urma unui studiu de dispersie ar putea să fie stabilit numărul necesar al stațiilor de monitorizare. În data de 11 noiembrie are loc o nouă întâlnire între Primărie, APM și reprezentanții Kronospan, pe această temă.

Primarul Alexandru Dăncilă a declarat cu privire la construcția noii fabrici că „din punct de vedere legal a fost corect, din punct de vedere moral îmi mențin punctul de vedere, am un semn de întrebare”. ”Un comitet format din cetățenii municipiului a verificat toată documentația. si a spus că din punct de vedere al actelor este legal. Comitetul respectiv nu are treabă cu firma, pe ei îi interesază să vadă dacă întradevăr există sau nu poluare la nivelul localității. Principalul obiectiv al acestui comitet este dacă există poluare în Sebeș mai mult decât prevede legea.”

Alexandru Dăncilă a precizat că Kronospan nu depozitează rezidurile toxice rezultate din producția de formaldehidă pe raza municipiului Sebeș iar compania nu a solicitat autorizație de construcție pentru un spațiu de depozitare a pentru astfel de deșeuri. ”Am avut o discuție cu cei de la Greendays ( firma care a concesionat serviciul de salubritate în Sebeș) și mi-au spus că duc deșeurile în altă parte.

În același timp primarul Sebeșului a spus că Primăria nu deține evidențe cu privire la starea sănătății populației din localutate pentru a-și face o idee despre pericolul pe care îl poate avea producerea de formaldehidă la Sebeș. ”S-au făcut solicitări la diferite instituții ale statului, inclusiv la Ministerul Sănătății. Unele au răspuns că nu au atribuții în acest sens. Dar acest studiu se va face. DSP Alba ne-a spus că este o situație la nivel de județ și că nu ar fi separat pe localitate. Deși , vorbind deschis, orice medic de familie ar trebui să aibă evidența fiecărui pacient. Iar dacă la nivel de Alba, de DSP, există o evidență a celor din județ, acolo va scrie ””Popescu din Alba, Ionescu din Sebeș…”” Poate că sunt niște date mai confidențiale. Dar repet, medicul de familie ar trebui să aibă istoricul fiecărui pacient.

Reamintim faptul că formaldehida este utilizată în producţia de PAL, fiind un element esenţial pentru obţinerea acestui produs atât de utilizat în industria mobilei. Totodată, formaldehida este încadrată ca substanță periculoasă, fiind asociată produselor posibil cancerigene. Încadrarea substanțelor periculoase în diferite categorii de pericol este stabilită în legislația Europeană, în cadrul Directivei 67/548/EEC, modificată prin Directiva 79/831/CEE și transpusă în legislația națională prin HG 1408/2008 privind clasificarea, și etichetarea substanțelor periculoase.

”O serie de specialişti consideră că formaldehida poate determina creşterea incidenţei cazurilor de cancer. În lumea ştiinţifică medicală există o reală dezbatere pe această temă. Chiar dacă statistic s-a constatat în ultimii ani creşterea numărului de persoane care se îmbolnăvesc de cancer, atât în Sebeş cât şi la nivelul judeţului Alba, nu s-a putut face o legatură directă cu emisiile de pe platforma industrială Kronospan. Potrivit Centrului Regional de Sănătate Publică Târgu Mureş, judeţul Alba are cea mai ridicată rată de îmbolnăviri de cancer dintre judeţele din Regiunea Centru, chiar dacă populaţia este mult mai mică raportat la Sibiu şi Braşov. Alba deţine locuri „fruntaşe” la cancerul pulmonar, cancerul de col uterin, cancerul colo-rectal, cancerul gastric şi melanom malign”, susţin reprezentanţii asociaţiei Prima Natura Alba Iulia.

ȘTIREA TA - Dacă ești martorul unor evenimente deosebite, fotografiază, filmează și trimite-le la Alba24 prin Facebook, WhatsApp, sau prin formularul online.